自武康入京隨即渡越
作者：董嗣杲
朝代：宋

paragraphs: 意杳軒中坐，坐見新竹長。
病夫欲尋睡，不禁竹氣凉。
昏昏度白日，神倦慵舉觴。
偶然探吟處，誰謂醒爲狂。
扶行壺中天，草樹含夕光。
雨橋荷柄閙，亭亭雲錦張。
中有窈窕質，忽透洛妃粧。
引領不忍去，水風遞幽香。
簷梢鵲啑啑，戒我租夜航。
我生尚未了，何地安韜藏。
宵程促登津，食息何皇皇。
郭南待朝渡，西陵晚蒼茫。